CELEX: 52015PC0546
Language: lt
Date: 2015-10-30
Title: Pasiūlymas TARYBOS ĮGYVENDINIMO SPRENDIMAS kuriuo Latvijai leidžiama nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 26 straipsnio 1 dalies a punkto ir 168 bei 168a straipsnių

EUROPOS KOMISIJA
            Briuselis, 2015 10 30
            COM(2015) 546 final
            2015/0254(NLE)
            Pasiūlymas
            TARYBOS ĮGYVENDINIMO SPRENDIMAS
            kuriuo Latvijai leidžiama nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 26 straipsnio 1 dalies a punkto ir 168 bei 168a straipsnių
            
               
         
         
            
               AIŠKINAMASIS MEMORANDUMAS
            
            
               1.PASIŪLYMO APLINKYBĖS
            
            
               •Pasiūlymo pagrindas ir tikslai
            
            
               
                  Pagal 2006 m. lapkričio 28 d. Direktyvos 2006/112/EB dėl pridėtinės vertės mokesčio bendros sistemos (toliau – PVM direktyva) 395 straipsnio 1 dalį Taryba, remdamasi Komisijos pasiūlymu, gali vieningai leisti bet kuriai valstybei narei taikyti specialias priemones, nukrypstant nuo tos direktyvos nuostatų, kad būtų supaprastinta PVM surinkimo procedūra arba užkirstas kelias tam tikrų formų mokesčių slėpimui ar vengimui. 
               
               
                  Latvija pateikė raštą (Komisijoje jis užregistruotas 2015 m. balandžio 8 d.), kuriame paprašė leisti toliau taikyti priemonę, kuria nukrypstama nuo bendrų principų, reglamentuojančių teisę atskaityti pirkimo PVM, taikomą tam tikriems lengviesiems automobiliams. Kartu su prašymu pratęsti terminą Latvija pateikė ataskaitą, kurioje apžvelgtas Tarybos įgyvendinimo sprendimo 2013/191/ES įgyvendinimas ir peržiūrėta numatyta teisės atskaityti PVM apribojimo procentinė dalis (tame sprendime – pateikta procentinės dalies apžvalga). 2015 m. liepos 30 d. prašymas ir ataskaita buvo papildyti.
               
               
                  Vadovaudamasi PVM direktyvos 395 straipsnio 2 dalimi, 2015 m. rugpjūčio 21 ir 24 d. raštais Komisija informavo kitas valstybes nares apie Latvijos prašymą. 2015 m. rugpjūčio 24 d. raštu Komisija pranešė Latvijai turinti visą informaciją, kuri, jos nuomone, yra būtina prašymui įvertinti.
               
               
                  Bendrosios aplinkybės
               
               
                  PVM direktyvos 168 straipsnyje nustatyta, kad apmokestinamasis asmuo turi teisę atskaityti PVM, mokėtiną už apmokestinamiesiems sandoriams įsigytas prekes ir paslaugas. Tos direktyvos 26 straipsnio 1 dalies a punkte nustatytas reikalavimas veiklai skirto turto dalį sudarančių prekių naudojimą asmeninėms reikmėms laikyti paslaugų teikimu už atlygį, kai PVM už šias prekes galėjo būti įtrauktas į PVM atskaitą. Pagal šią sistemą galima susigrąžinti iš pradžių atskaitytą PVM, susijusį su naudojimu asmeninėms reikmėms. 
               
               
                  Lengvųjų automobilių atveju šią sistemą taikyti sudėtinga, visų pirma todėl, kad sunku nustatyti, kada automobiliai naudojami asmeninėms, o kada – verslo reikmėms. Tais atvejais, kai apskaita vedama, įmonėms ir administracijai tenka papildoma našta, nes reikia ją tvarkyti ir tikrinti netgi tuo atveju, jei Latvija pasinaudotų PVM direktyvos 168a straipsnyje numatyta galimybe apriboti išlaidų, susijusių su tarnybiniais automobiliais, atskaitą apmokestinamojo asmens faktinio naudojimo verslo reikmėms procentine dalimi. 
               
               
                  Siekdama supaprastinti PVM surinkimą ir kovoti su mokesčių slėpimu, 2011 m. Latvija paprašė leisti taikyti atskirą nukrypti leidžiančią priemonę, pagal kurią jai būtų leista iki 80 % apriboti teisę atskaityti PVM, taikomą lengviesiems automobiliams. Prašymą leisti taikyti nukrypti leidžiančią priemonę Taryba patvirtino 2013 m. balandžio 22 d. Sprendimu 2013/191/ES; šis sprendimas baigia galioti 2015 m. gruodžio 31 d. Buvo aiškiai nustatyta, kad šis apribojimas netaikomas kai kurių kategorijų transporto priemonėms: automobiliams, kurie įsigyti perpardavimui, nuomai ar išperkamajai nuomai; automobiliams, kurie naudojami vežti keleiviams (pavyzdžiui, taksi) ar prekėms; automobiliams, kurie naudojami mokyti vairuoti; automobiliams, kuriuos naudoja apsaugos arba pagalbos tarnybos; automobiliams, kurie naudojami kaip automobilių pardavimo demonstracinės transporto priemonės. Be to, įmonėms nereikėtų įtraukti į apskaitą mokesčio už transporto priemonės naudojimą asmeninėms reikmėms.  
               
               
                  Remdamasi pirmiau minėto sprendimo 6 straipsnio b punktu, Latvija pateikė to sprendimo taikymo ataskaitą, kurioje peržiūrėtas procentinės dalies apribojimas. 
               
               
                  Iš Latvijos pateiktos informacijos matyti, kad atskaitos procentinė norma, lygi 80 %, nebeatitinka faktinių aplinkybių ir ją reikėtų sumažinti iki 50 %. Latvija naują procentinės dalies apribojimą grindžia surinktais statistiniais duomenimis apie komercinės veiklos vykdytojų nuosavybės ar valdymo teise turimoms lengviesiems automobiliams, kurie naudojami asmeninėms ir verslo reikmėms, taikomą specialų mokestį. Remiantis Latvijos pateikta informacija, specialus mokestis sumokėtas už 79 % visų juridinių asmenų valdymo ar nuosavybės teise turimų tinkamos techninės būklės lengvųjų automobilių. Latvijos valdžios institucijos taip pat nurodė, kad juridinių asmenų, turinčių bent vieną registruotą lengvąjį automobilį ir sumokėjusių specialų lengvojo automobilio mokestį, 2012 m. buvo 87,6 %, 2013 m. – 92,5 %, o 2014 m. – 86,2 %. Be to, 99,6 % Latvijoje registruotų verslo subjektų yra mažosios ir vidutinės įmonės. Latvija mano, kad, remiantis statistine informacija apie daugumą apmokestinamųjų asmenų, galima daryti išvadą, jog bendras jų naudojimosi lengvaisiais automobiliais asmeninėms reikmėms mastas yra 50 %. Todėl naujas apribojimas turėtų būti 50 %.   
               
               
                  Visos kitos nukrypti leidžiančios nuostatos sąlygos galios toliau. Todėl naujoji sistema bus taikoma visiems lengviesiems automobiliams, kuriuose, be vairuotojo vietos, yra ne daugiau kaip aštuonios vietos ir kurie yra atitinkamo svorio ir nenaudojami vien verslo reikmėms. Analogiškai, teisės atskaityti PVM apribojimas taip pat neturėtų būti taikomas lengviesiems automobiliams, kurie naudojami tam tikrai specialiai veiklai, ir jiems turėtų būti taikomos įprastos taisyklės; tai: automobiliai, kurie įsigyti perpardavimui, nuomai ar išperkamajai nuomai; automobiliai, kurie naudojami vežti keleiviams (pavyzdžiui, taksi) ar prekėms; automobiliai, kurie naudojami mokyti vairuoti; automobiliai, kuriuos naudoja apsaugos arba pagalbos tarnybos; automobiliai, kurie naudojami kaip automobilių pardavimo demonstracinės transporto priemonės.
               
               
                  Atsižvelgiant į tai, kad procentinė dalis keičiama, tinkamiau nustatyti naują nukrypti leidžiančią nuostatą nei pratęsti galiojančios nuostatos taikymą. Siekiant įvertinti, ar nepasikeitė aplinkybės, kuriomis grindžiama nauja nukrypti leidžianti nuostata, ji turėtų būti taikoma ribotą laikotarpį iki 2018 m. gruodžio 31 d. Bet koks prašymas pratęsti terminą kartu su ataskaita, kurioje peržiūrima taikoma procentinė dalis, turi būti pateiktas Komisijai ne vėliau kaip 2018 m. kovo 31 d.
               
            
            
               •Derėjimas su galiojančiomis šios politikos srities nuostatomis
            
            
               
                  Panašias nukrypti leidžiančias nuostatas, susijusias su teise atskaityti PVM, leista taikyti ir kitoms valstybėms narėms, įskaitant 2013 m. balandžio 22 d. Sprendimu 2013/191/ES suteiktą leidimą Latvijai. 
               
               
                  PVM direktyvos 176 straipsnyje nurodyta, kad Taryba nustato išlaidas, už kurias PVM neatskaitomas. Kol tokios išlaidos nenustatytos, valstybėms narėms leidžiama ir toliau taikyti išimtis, galiojusias 1979 m. sausio 1 d. Todėl yra kelios esamos padėties nekeitimo nuostatos, kuriomis ribojama teisė atskaityti PVM, taikomą lengviesiems automobiliams.
               
            
            
               •Derėjimas su kitomis Sąjungos politikos sritimis
            
            
               
                  Netaikoma
               
            
         
         
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               •Teisinis pagrindas
            
            
               
                  PVM direktyvos 395 straipsnis.
               
            
            
               •Subsidiarumo principas (neišimtinės kompetencijos atveju) 
            
            
               
                  Atsižvelgiant į PVM direktyvos, kuria grindžiamas pasiūlymas, nuostatas, pasiūlymas priklauso išimtinei Sąjungos kompetencijai. Todėl subsidiarumo principas netaikomas.
               
            
            
               •Proporcingumas
            
            
               
                  Pasiūlymas atitinka proporcingumo principą dėl toliau nurodytų priežasčių. 
               
               
                  Šis sprendimas yra susijęs su valstybei narei jos pačios prašymu suteiktu leidimu ir nėra privalomas. 
               
               
                  Atsižvelgiant į ribotą nukrypti leidžiančios nuostatos taikymo sritį, speciali priemonė yra proporcinga siekiamam tikslui – kovai su mokesčių slėpimu ir PVM surinkimo supaprastinimui.
               
            
            
               •Priemonės pasirinkimas
            
            
               
                  Pagal PVM direktyvos 395 straipsnį nukrypti nuo įprastinių PVM taisyklių galima tik Komisijai pateikus pasiūlymą ir Tarybai vieningai suteikus leidimą. Be to, Tarybos sprendimas yra tinkamiausia priemonė, nes jis gali būti skirtas atskiroms valstybėms narėms.
               
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               •Ex post vertinimas ir (arba) galiojančių teisės aktų tinkamumo patikros
            
            
               
                  Netaikoma
               
            
            
               •Konsultacijos su suinteresuotaisiais subjektais
            
            
               
                  Šis pasiūlymas grindžiamas Latvijos prašymu ir skirtas tik šiai valstybei narei.
               
            
            
               •Tiriamųjų duomenų rinkimas ir naudojimas
            
            
               
                  Nepriklausomo tyrimo neprireikė
               
            
            
               •Poveikio vertinimas
            
            
               
                  Sprendimo pasiūlymu pirmiausia siekiama supaprastinti PVM, taikomo lengviesiems automobiliams, kurie iš dalies naudojami ne verslo reikmėms, surinkimą, todėl jis gali turėti teigiamą poveikį. Kartu kovojama ir su mokesčių slėpimu neteisingai tvarkant apskaitą. 
               
            
         
         
            
               
                  Vis dėlto dėl siauros nukrypti leidžiančios nuostatos taikymo srities ir riboto taikymo laikotarpio poveikis bet kuriuo atveju bus nedidelis.
               
            
            
               4.POVEIKIS BIUDŽETUI
            
            
               
                  Pasiūlymas neturi poveikio Sąjungos biudžetui.
               
            
            
               5.KITOS SUDEDAMOSIOS DALYS
            
            
               •Įgyvendinimo planai ir stebėjimo, vertinimo ir ataskaitų teikimo taisyklės
            
            
               
                  Pasiūlyme numatyta laikino galiojimo sąlyga; automatinis šios nukrypti leidžiančios nuostatos terminas – 2018 m. gruodžio 31 d.
               
            
            
               2015/0254 (NLE)
            
            
               Pasiūlymas
            
            
               TARYBOS ĮGYVENDINIMO SPRENDIMAS
            
            
               kuriuo Latvijai leidžiama nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 26 straipsnio 1 dalies a punkto ir 168 bei 168a straipsnių
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, 
            
            
               atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos
                  1
               , ypač į jos 395 straipsnio 1 dalį,
            
            
               atsižvelgdama į Europos Komisijos pasiūlymą,
            
            
               kadangi:
            
            
               (1)Latvija pateikė raštą (Komisijoje jis užregistruotas 2015 m. balandžio 8 d.), kuriame paprašė leisti toliau tam tikromis sąlygomis taikyti priemonę, kuria nukrypstama nuo Direktyvos 2006/112/EB 26 straipsnio 1 dalies a punkto ir 168 bei 168a straipsnių, kad būtų apribota teisė atskaityti PVM, taikomą išlaidoms, susijusioms su tam tikrais lengvaisiais automobiliais, kurie naudojami ne vien verslo reikmėms. 2015 m. liepos 30 d. prašymas buvo papildytas;
            
            
               (2)vadovaudamasi Direktyvos 2006/112/EB 395 straipsnio 2 dalies antra pastraipa, 2015 m. rugpjūčio 21 ir 24 d. raštais Komisija informavo kitas valstybes nares apie Latvijos prašymą. 2015 m. rugpjūčio 24 d. raštu Komisija pranešė Latvijai turinti visą informaciją, kuri yra būtina prašymui įvertinti;
            
            
               (3)Direktyvos 2006/112/EB 168 ir 168a straipsniuose nustatyta apmokestinamojo asmens teisė atskaityti pridėtinės vertės mokestį (PVM), mokėtiną už jo įsigytas prekes ir paslaugas, jeigu jos naudojamos to asmens apmokestinamiesiems sandoriams. Tos direktyvos 26 straipsnio 1 dalies a punkte nustatytas reikalavimas apskaityti PVM, kai įmonės turtas naudojamas ne verslo reikmėms;
            
            
               (4)Tarybos įgyvendinimo sprendimu 2013/191/ES
                  2
                Latvijai leista pagal Direktyvos 2006/112/EB 395 straipsnio 1 dalį taikyti nukrypti leidžiančią priemonę, kuria iki 80 % apribojama teisė atskaityti pirkimo PVM, taikomą lengvųjų automobilių pirkimui, išperkamajai nuomai, įsigijimui Bendrijoje ir importui, taip pat su tuo susijusioms išlaidoms, įskaitant degalų pirkimą, kai tos transporto priemonės naudojamos ne vien verslo reikmėms. Tarybos įgyvendinimo sprendimas 2013/191/ES nustoja galioti 2015 m. gruodžio 31 d.;
            
            
               (5)kartu su prašymu Latvija pateikė ataskaitą, kurioje aptartas Tarybos įgyvendinimo sprendimo 2013/191/ES įgyvendinimas ir peržiūrėta numatyta teisės atskaityti PVM apribojimo procentinė dalis. Iš Latvijos pateiktos informacijos matyti, kad atskaitos procentinė norma, lygi 80 %, nebeatitinka faktinių aplinkybių ir ją reikėtų sumažinti iki 50 %. Informacija grindžiama surinktais statistiniais duomenimis apie komercinės veiklos vykdytojų nuosavybės ar valdymo teise turimiems lengviesiems automobiliams, kurie naudojami asmeninėms ir verslo reikmėms, taikomą specialų mokestį; 
            
         
         
            
               (6)teisės atskaityti PVM apribojimas pagal šią priemonę turėtų būti taikomas PVM, kuriuo apmokestinamas tam tikrų lengvųjų automobilių pirkimas, išperkamoji nuoma, įsigijimas Bendrijoje ir importas, taip pat su tuo susijusios išlaidos, įskaitant degalų pirkimą;
            
            
               (7)priemonė turėtų būti taikoma tik lengviesiems automobiliams, kurių didžiausias leistinas svoris neviršija 3 500 kilogramų ir kuriuose, be vairuotojo vietos, yra ne daugiau kaip aštuonios vietos. Bet koks lengvųjų automobilių, kurių svoris viršija 3 500 kilogramų arba kuriuose, be vairuotojo vietos, yra daugiau kaip aštuonios vietos, naudojimas ne verslo reikmėms yra nereikšmingas dėl jų pobūdžio arba dėl veiklos, kuriai jie naudojami, rūšies. Taip pat turėtų būti pateiktas išsamus konkrečių kategorijų lengvųjų automobilių, kuriems netaikomas tas leidimas, sąrašas, grindžiamas konkrečiu šių automobilių naudojimu;
            
            
               (8)todėl Latvijai turėtų būti leidžiama toliau ribotą laikotarpį – iki 2018 m. gruodžio 31 d. – taikyti priemonę;
            
            
               (9)jei Latvija prašytų pratęsti nukrypti leidžiančios priemonės taikymo laikotarpį po 2018 m., ne vėliau kaip 2018 m. kovo 31 d. Komisijai turėtų būti pateikta ataskaita kartu su prašymu pratęsti laikotarpį;
            
            
               (10)nukrypti leidžianti nuostata turės tik nedidelį poveikį bendrai mokesčių pajamų, surenkamų galutinio vartojimo etape, sumai ir neturės neigiamo poveikio Sąjungos nuosaviems ištekliams, gaunamiems iš PVM,
            
            
               PRIĖMĖ ŠĮ SPRENDIMĄ: 
            
            
               1 straipsnis
            
            
               Nukrypstant nuo Direktyvos 2006/112/EB 168 ir 168a straipsnių, Latvijai leidžiama iki 50 % apriboti teisę atskaityti pridėtinės vertės mokestį (PVM), taikomą išlaidoms, susijusioms su lengvaisiais automobiliais, kurie naudojami ne vien verslo reikmėms.
            
            
               2 straipsnis
            
            
               Nukrypstant nuo Direktyvos 2006/112/EB 26 straipsnio 1 dalies a punkto, lengvojo automobilio, įtraukto į apmokestinamojo asmens veiklai skirtą turtą, naudojimo asmeninėms reikmėms Latvija nelaiko paslaugų teikimu už atlygį, kai tam automobiliui taikomas apribojimas, kurį taikyti leista pagal šio sprendimo 1 straipsnį.
            
            
               3 straipsnis
            
            
               1 straipsnyje nurodytos išlaidos apima tokių lengvųjų automobilių pirkimą, išperkamąją nuomą, įsigijimą Bendrijoje ir importą, taip pat išlaidas, susijusias su tokių automobilių priežiūra, remontu ir degalais.
            
            
               4 straipsnis
            
            
               Šis sprendimas taikomas tik lengviesiems automobiliams, kurių didžiausias leistinas svoris neviršija 3 500 kilogramų ir kuriuose, be vairuotojo vietos, yra ne daugiau kaip aštuonios vietos.
            
            
               5 straipsnis
            
            
               1 ir 2 straipsniai netaikomi šių kategorijų lengviesiems automobiliams:
            
            
               a) automobiliams, kurie įsigyti perpardavimui, nuomai ar išperkamajai nuomai;
            
            
               b) automobiliams, kurie naudojami keleiviams vežti už atlygį, įskaitant taksi paslaugas;
            
            
               c) automobiliams, kurie naudojami prekėms vežti;
            
            
               d) automobiliams, kurie naudojami mokyti vairuoti;
            
         
         
            
               e) automobiliams, kurie naudojami apsaugos paslaugoms;
            
            
               f) automobiliams, kurie naudojami kaip pagalbos tarnybos transporto priemonės;
            
            
               g) automobiliams, kurie naudojami kaip automobilių pardavimo demonstracinės transporto priemonės.
            
            
               6 straipsnis
            
            
               1.Šis sprendimas įsigalioja pranešimo apie jį dieną.
            
            
               Šis sprendimas taikomas nuo 2016 m. sausio 1 d. Jis nustoja galioti 2018 m. gruodžio 31 d. 
            
            
               2.Visi prašymai pratęsti šiame sprendime numatyto leidimo galiojimą kartu su ataskaita, kurioje peržiūrima 1 straipsnyje nustatyta procentinė dalis, Komisijai pateikiami ne vėliau kaip 2018 m. kovo 31 d.
            
            
               7 straipsnis
            
            
               Šis sprendimas skirtas Latvijos Respublikai.
            
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  OL L 347, 2006 12 11, p. 1.
               
               
                  
                     (2)
                  OL L 113, 2013 4 25, p. 11.